Μειώνονται τα αποθέματα του αίματος γι' αυτό υπάρχει ανάγκη να συνεχιστεί η αιμοδοσία

Ο φόβος των πολιτών εξαιτίας της πανδημίας του κορονοϊού έχει προκαλέσει, μεταξύ άλλων, σοβαρό πρόβλημα και στην αιμοδοσία, με συλλόγους ασθενών που πάσχουν από μεσογειακή αναιμία να έχουν απευθύνει έκκληση για συνέχιση της αιμοδοσίας.

Ο λοιμωξιολόγος και εκπρόσωπος του υπουργείου Υγείας για τον κορονοϊό, Σωτήρης Τσιόδρας, που έγινε δέκτης αυτής της έκκλησης, υπογράμμισε από την πλευρά του την αναγκαιότητα να συνεχιστεί η αιμοδοσία, ώστε να εξασφαλιστεί αυτό το πολύτιμο αγαθό και να υπάρχει επάρκεια αίματος για όσους το έχουν ανάγκη.

«Ο δικαιολογημένος φόβος των πολιτών να πλησιάσουν τα νοσοκομεία, σύσταση που υποστηρίζεται και από όλους τους παγκόσμιους και εθνικούς φορείς υγείας για τον περιορισμό της εξάπλωσης της επιδημίας, έχει αναπόφευκτα επίπτωση στην προσέλευση αιμοδοτών και εν δυνάμει προκαλεί οξεία μείωση των αποθεμάτων αίματος», αναφέρει το Εθνικό Κέντρο Αιμοδοσίας (ΕΚΕΑ).

«Το ΕΚΕΑ με πλήρη συναίσθηση της ευθύνης του για την ασφάλεια του αίματος και των αιμοδοτών, αλλά και για τα αποθέματα αίματος της χώρας, καλεί όλους τους εθελοντές αιμοδότες να συνεχίσουν να προσφέρουν το δώρο ζωής προς τους συνανθρώπους μας που το έχουν ανάγκη και τις Νοσοκομειακές Υπηρεσίες Αιμοδοσίας και τους Συλλόγους και Ομάδες Εθελοντών Αιμοδοτών να οργανώσουν εξορμήσεις εθελοντικής αιμοδοσίας εκτός νοσοκομείων, όπως συστήνεται και από τον Παγκόσμιο Οργανισμό Υγείας».